Inevitabilul s-a produs la echipa condusă de Adrian Mititelu. Antrenorul italian Nicolo Napoli se întoarce pentru al zecelea mandat pe banca celor de la U Craiova 1948.
Nicolo Napoli, noul antrenor al lui U Craiova 1948 – Mandatul cu numărul zece
Rămasă fără antrenor după demiterea italianului Giovanni Costantino, U Craiova 1948 a negociat cu Emil Săndoi și Marius Croitoru, însă alesul este un tehnician cu ștate vechi în Bănie.
Deși pare de necrezut, clubul patronat de Adrian Mititelu a anunțat luni pe site-ul oficial că Nicolo Napoli este noul antrenor al echipei.
În vârstă de 62 de ani, Napoli a mai pregătit FC U Craiova în alte nouă rânduri: 2004, 2007-2009, 2011, 2013-2014, 2017, 2018-2019, 2020, 2022 și 2022-2023 (de menționat că în perioada aprilie - iunie 2011 el a fost director tehnic).
De-a lungul carierei, Napoli a mai pregătit în România echipele FC Brașov, Astra Ploiești, Drobeta Turnu Severin și Poli Iași.
U Craiova 1948 ocupă locul 13 în clasamentul SuperLigii cu 31 de puncte, după 9 victorii, 4 remize și 16 înfrângeri.